ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีพื้นที่สำนักงานให้เช่า
โดยสามารถแบ่งกลุ่มตามประเภทของธุรกิจได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์ น้ำผลไม้
และน้ำยางข้น โดยมีโรงงาน 2 แห่ง ตั้งอยู่ในนิคมอุตสาหกรรมเวลโกรว์ อำเภอบางปะกง
จังหวัดฉะเชิงเทรา และที่อำเภอหาดใหญ่ จังหวัดสงขลา

2.  ผลิตภัณฑ์พลาสติก

ผลิตและจำหน่ายผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
ขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช ,ผลิตภัณฑ์ที่ทำจากวัตถุดิบ PP ได้แก่
แผ่นพลาสติกลูกฟูก สำหรับใช้ในงานอุตสาหกรรม ธุรกิจโฆษณา และผลิตภัณฑ์ที่ทำจากพลาสติก ได้แก่
ฝาปิดขวดพลาสติก ฝาจุกถัง และผลิตภัณฑ์พลาสติกอื่น ๆ หลายประเภทโดยมีโรงงาน 2 แห่ง
ตั้งอยู่ที่อำเภอลาดหลุมแก้ว จังหวัดปทุมธานี และอำเภอนิคมพัฒนา จังหวัดระยอง

3.  พื้นที่สำนักงานให้เช่า

บริษัทได้ลงทุนซื้อพื้นที่สำนักงานเพื่อให้เช่าในอาคารเลครัชดา ออฟฟิศ คอมเพล็กซ์
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทด้วย

ผลการดำเนินงานของบริษัทและบริษัทย่อยเมื่อเปรียบเทียบกับปีก่อน
บริษัทและบริษัทย่อยมีรายได้จากการขายจำนวน 1,379.76 ล้านบาท เพิ่มขึ้นจำนวน 82.30
ล้านบาท รายได้ค่าเช่าและค่าบริการจำนวน 48.47 ล้านบาท เพิ่มขึ้นจำนวน 6.57 ล้านบาท
และมีกำไรสุทธิหลังหักภาษีเงินได้จำนวน 131.58 ล้านบาท เพิ่มขึ้น 19.16 ล้านบาท
หรือคิดเป็นร้อยละ 17.05

ณ วันที่ 31 ธันวาคม 2549 บริษัทและบริษัทย่อยมีสินทรัพย์รวม 1,486.30 ล้านบาท หนี้สินรวม
262.81 ล้านบาท ส่วนของผู้ถือหุ้นรวม 1,223.49 ล้านบาท มีรายได้รวม 1,459.34 ล้านบาท
แบ่งเป็นสัดส่วนของรายได้จากผลิตภัณฑ์ถังโลหะ รายได้จากผลิตภัณฑ์พลาสติก
รายได้จากค่าเช่าค่าบริการและอื่น ๆ เท่ากับ 56.84%, 38.68%,และ 4.48% ตามลำดับ
มีกำไรสุทธิ 131.58 ล้านบาท หรือคิดเป็นกำไรต่อหุ้น ๆ ละ 8.77 บาท

รายงานของคณะกรรมการ

เศรษฐกิจไทยในปี 2549 ขยายตัวร้อยละ 5.0 สูงขึ้นกว่าการขยายตัวร้อยละ 4.5
ในปีที่ผ่านมาเนื่องจากการส่งออกสินค้าและบริการมีการขยายตัวเพิ่มสูงขึ้นตามภาวะเศรษฐกิจโลกที่ขยายตัวดีขึ้น
ในขณะที่ปริมาณการนำเข้าลดลงซึ่งเป็นไปตามภาวะการณ์บริโภคและการลงทุนภาคเอกชนที่ชะลอตัว
เนื่องจากราคาน้ำมันได้ปรับราคาสูงขึ้นส่งผลให้อัตราเงินเฟ้อสูง อัตราดอกเบี้ยที่ปรับเพิ่มขึ้น
ปัญหาความไม่สงบใน 3 จังหวัดชายแดนภาคใต้ และความไม่แน่นอนทางการเมือง
ซึ่งส่งผลให้ความเชื่อมั่นของประชาชนและนักลงทุนลดลง

ในรอบปีที่ผ่านมา ราคาวัตถุดิบมีความผันผวนอย่างมาก
บริษัทได้มุ่งเน้นการบริหารจัดการด้วยความระมัดระวังในการจัดซื้อวัตถุดิบซึ่งเป็นต้นทุนหลักของบริษัทและมีผลต่อการทำกำไรของบริษัท
โดยฝ่ายจัดการได้พยายามติดตามราคาวัตถุดิบอย่างใกล้ชิดรวมถึงไม่ยึดติดกับแหล่งวัตถุดิบรายใดรายหนึ่งแต่พยายามหาแหล่งวัตถุดิบที่มีราคาถูกลงโดยคุณภาพยังคงเดิม
ในขณะเดียวกันบริษัทได้พยายามลดต้นทุนการผลิตควบคุมค่าใช้จ่ายและเพิ่มประสิทธิภาพการดำเนินการ
มีการควบคุมและบริหารกระแสเงินสดให้เพียงพอ ทำให้ในปี 2549
บริษัทและบริษัทย่อยมีผลประกอบการรวมกันเป็นที่น่าพอใจ โดยมีรายได้จากการขายทั้งสิ้น
1,379.76 ล้านบาท เพิ่มขึ้นจากปีที่ผ่านมาร้อยละ 6.34 และมีกำไรสุทธิทั้งสิ้น 131.58 ล้านบาท
เพิ่มขึ้นจากปีที่ผ่านมาร้อยละ 17.05

ในปี 2549
บริษัทได้ย้ายโรงงานผลิตถังโลหะไปอยู่ที่นิคมอุตสาหกรรมเวลโกรว์โดยได้รับการส่งเสริมการลงทุนจากคณะกรรมการส่งเสริมการลงทุนเป็นระยะเวลา
7 ปี
บริษัทได้ซื้อเครื่องจักรใหม่ทั้งหมดเพื่อปรับปรุงระบบการผลิตให้ทันสมัยและเพิ่มกำลังการผลิตเพื่อรองรับการเติบโตของอุตสาหกรรมถังโลหะในอนาคต
และเสริมความแข็งแกร่งในการแข่งขันของบริษัท
ด้วยประสิทธิภาพของเครื่องจักรใหม่ที่สามารถลดต้นทุนการผลิตประกอบกับความมุ่งมั่นที่จะพัฒนาคุณภาพสินค้าและบริการอย่างต่อเนื่อง
ควบคู่ไปกับการกำกับดูแลกิจการที่ดีเพื่อให้องค์กรมีระบบที่มีประสิทธิภาพและประสิทธิผล
โปร่งใสในการดำเนินธุรกิจ
บริษัทเชื่อมั่นว่าบริษัทจะสามารถพัฒนาในทุกด้านอย่างมั่นคงและมีผลประกอบการที่ดีอย่างต่อเนื่อง

ในนามของคณะกรรมการบริษัท ขอขอบคุณท่านผู้ถือหุ้น ลูกค้า สถาบันการเงินต่าง ๆ
ที่ให้การสนับสนุนการดำเนินกิจการของบริษัทด้วยดีตลอดมา
และขอขอบคุณฝ่ายบริหารและพนักงานทุกคนที่ได้ร่วมแรงร่วมใจปฏิบัติหน้าที่อย่างเต็มความสามารถ
ทั้งนี้คณะกรรมการบริษัท จะพยายามอย่างเต็มที่ในการพัฒนาบริษัทให้เจริญเติบโตยิ่งขึ้นตลอดไป

นายนิพนธ์ จรัญวาศน์ นายเนตร จรัญวาศน์

ประธานกรรมการ กรรมการผู้อำนวยการ

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท อุตสาหกรรมถังโลหะไทย จำกัด (มหาชน)
ประกอบด้วยนายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์
และนางวนิดา ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขตหน้าที่และความรับผิดชอบตามข้อบังคับว่าด้วยคณะกรรมการตรวจสอบและได้รับมอบหมายจากคณะกรรมการบริษัท
ได้แก่ สอบทานรายงานทางการเงินของบริษัท สอบทานประสิทธิภาพของระบบการควบคุมภายใน
ดูแลให้การปฏิบัติของบริษัทเป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท
พิจารณาคัดเลือกเสนอแนะแต่งตั้งผู้สอบบัญชีและค่าตอบแทนประจำปี

ในปี 2549 คณะกรรมการตรวจสอบได้มีการประชุมรวม 4 ครั้ง
เพื่อดูแลกิจการตามขอบเขตความรับผิดชอบ ได้มีการสอบทานงบการเงินรายไตรมาส และสิ้นงวด
โดยประชุมร่วมกับผู้สอบบัญชีของบริษัทเพื่อพิจารณารายงานผลการตรวจสอบและแลกเปลี่ยนข้อคิดเห็น
ซึ่งผู้ตรวจสอบบัญชีของบริษัทแสดงความเห็นต่องบการเงินรวมและงบการเงินเฉพาะบริษัทว่าถูกต้องตามที่ควรในสาระสำคัญตามหลักการบัญชีที่รับรองทั่วไปและไม่มีเงื่อนไข
คณะกรรมการตรวจสอบได้ให้ผู้ตรวจสอบอิสระจากภายนอก (บริษัท เอินส์ท แอนด์ ยัง คอร์ปอเรท
เซอร์วิสเซท จำกัด) สอบทานประสิทธิภาพของระบบควบคุมภายใน
ด้วยการประเมินความเสี่ยงในกระบวนการหลักทางธุรกิจของบริษัทฯ
เพื่อจัดลำดับความเสี่ยงของแต่ละกระบวนการและจัดทำแผนการตรวจสอบระบบควบคุมภายใน
ในปีนี้ผู้ตรวจสอบอิสระได้เข้าตรวจสอบกระบวนการบริหารงานโดยฝ่ายบริหารซึ่งมีขอบเขตครอบคลุมเรื่องการกำหนดเป้าหมาย
นโยบายและกลยุทธ์ การควบคุมและติดตามการปฏิบัติงาน
โครงสร้างการจัดองค์กรและการมอบหมายอำนาจหน้าที่ความรับผิดชอบ รูปแบบการบริหารองค์กร
การบริหารทรัพยากรบุคคล และการติดต่อสื่อสารและความสัมพันธ์ทางธุรกิจกับผู้ที่เกี่ยวข้อง
ผลการตรวจสอบพบว่าไม่มีรายการที่กระทบต่อกิจการอย่างมีนัยสำคัญ
และผู้ตรวจสอบมีข้อเสนอแนะให้บริษัทปรับปรุงกระบวนการทำงานบางส่วนเพื่อให้ระบบควบคุมภายในของบริษัทเป็นไปอย่างมีประสิทธิภาพยิ่งขึ้น
ทั้งนี้ คณะกรรมการตรวจสอบได้
รายงานผลการประชุมต่อคณะกรรมการบริษัทและคณะกรรมการบริษัทได้รับทราบแล้ว

อนึ่ง คณะกรรมการตรวจสอบได้ให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งนายพรชัย กิตติปัญญางาม ผู้สอบบัญชีรับอนุญาตเลขที่ 2778
หรือนายสนิท หิรัญภาณุพงศ์ ผู้สอบบัญชีรับอนุญาตเลขที่ 3652 แห่งบริษัท บัญชีกิจ จำกัด
เป็นผู้สอบบัญชีของบริษัท ประจำปี 2550

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  20 มีนาคม 2550